KIRJALLINEN KYSYMYS E-1510/00

esittäjä(t): Glyn Ford (PSE) komissiolle

(12. toukokuuta 2000)

Aihe: DVD-soittimet

Useimmat DVD-soittimien ostajat EU:ssa vastustavat sitä, että näihin soittimiin on asennettu tekniikkaa, joista he joutuvat maksamaan DVD-levyihin hinnoiteltuina lisämaksuina. Tämän mukaisesti ostajat poistattavat kyseisen kilpailua rajoittavan tekniikan soittimista, ja maksavat siitä noin 150 euroa, jolloin he pystyvät nauhoittamaan DVD-levyjä. Valmistajat katsovat, että soittimien takuut eivät tällöin ole enää voimassa. Katsooko komissio, että tuottajien kyseinen menettely tulisi todeta laittomaksi?

Mario Montin komission puolesta antama yhteinen vastaus kirjallisiin kysymyksiin E-1509/00 ja E-1510/00

(14. kesäkuuta 2000)

Kysyjä on varmaankin tietoinen siitä, että DVD-tekniikka kehitettiin 1990-luvulla 10 yhtiön (Hitachi Ltd, Matsushita Electric Industrial Co., Ltd, Mitsubishi Electric Corporation, Time Warner Inc., Toshiba Corporation, Victor Company of Japan, Ltd (JVC), Philips, Sony, Pioneer ja Thomson) yhteenliittymässä. Teknisten standardien tarkoituksena oli määritellä DVD-levyt sekä säännöt, ehdot ja järjestelmät, jotka ovat edellytyksenä sille, että DVD-laitteet voivat lukea tiedot levyiltä ja muuntaa ne kuvaruudulla näytettäviksi kuviksi. Standardit kuuluvat edellä mainittujen yhtiöiden teollis- ja tekijänoikeuksien piiriin. DVD-levyille voidaan tallentaa huomattavasti enemmän tietoja kuin muille optisille levyille, esimerkiksi CD-levyille. DVD-levyillä voidaan siten välittää laadukkaampia kuva-, ääni- ja multimediatuotteita.

Pitää paikkansa, että kyseiset yhtiöt ovat ottaneet käyttöön alueellisen koodausjärjestelmän, jonka tarkoituksena on antaa DVD-levyjen valmistajille mahdollisuus koodata uudet levyt sen mukaan, missä päin maailmaa niitä on tarkoitus käyttää. Maailma on jaettu kuuteen maantieteelliseen alueeseen. Kaikki Euroopan talousalueeseen (ETA) kuuluvat maat ja ryhmä muita maita sisältyvät samaan alueeseen.

Koodauksen avulla elokuvien tuotantoyhtiöt voivat turvata teollis- ja tekijänoikeutensa ja perinteisen menettelytapansa, jonka mukaan elokuvat tuodaan markkinoille eri puolilla maailmaa eri ajankohtina. Elokuvien tuotantoyhtiöille ja paikallisille elokuvateattereille aiheutuisi vahinkoa, jos Yhdysvalloissa ensiksi markkinoille tuotuja DVD-levyjä alettaisiin jakaa laajasti Euroopassa ennen kyseisen elokuvan jakelun aloittamista tai päättymistä elokuvateattereissa. Tuodessaan elokuvia markkinoille eri puolilla maailmaa eri ajankohtina ja eri hinnoilla elokuvatuottajat käyttävät tekijänoikeuksiaan. Näiden oikeuksien täytäntöönpanoa alueellisen koodauksen avulla ei siten voida pitää sinänsä laittomana toimintana varsinkaan siinä tapauksessa, ettei ole viitteitä määräävän markkina-aseman väärinkäytöstä.

Tekijänoikeuksien käytöstä tulisi myös kilpailupoliittinen kysymys, jos havaittaisiin, että kyseisistä yrityksistä (DVD-levyjen ja DVD-laitteiden valmistajista) vähintään kaksi on käyttänyt kilpailua edistävää teknistä yhteistyötä, jonka tarkoituksena oli kehittää DVD:lle yhteinen avoin standardi, yhdenmukaistaakseen menettelytapansa tuotteiden markkinnoilletuonnin ja hinnoittelun osalta. Komissio on tutkinut näitä kysymyksiä jo aiemmin (vuonna 1996 oma-aloitteisesti käynnistämässään menettelyssä) eikä havainnut tuolloin viitteitä EY:n perustamissopimuksen 81 tai 82 artiklaa (ent. 85 ja 86 artikla) rikkovasta käyttäytymisestä. Komissio ei ole saanut sellaisia lisätietoja, joiden perusteella se katsoisi tarpeelliseksi muuttaa näkemystään aiheesta. Osa DVD-standardin kehittämiseen osallistuneista yhtiöistä on lisäksi ilmoittanut yhteisesti lisenssisopimuksistaan. Euroopan yhteisöjen virallisessa lehdessä julkaistussa ilmoituksessa(1) asianomaisia kehotettiin esittämään asiasta huomautuksensa, mutta yksikään kuluttajajärjestö ei vastannut kehotukseen.

DVD-levyjen nauhoittamisesta voidaan todeta, että DVD-standardi sisältää useita kopiosuojan muotoja, joista voidaan mainita levylle tallennettujen tietojen luotettava salaustekniikka. Näillä suojakeinoilla voidaan estää nauhoittaminen DVD-levyltä. Koska uusi tekniikka mahdollistaa täydellisten digitaalikopioiden valmistamisen, DVD-tekniikan ja elokuvateollisuuden kannalta on erittäin tärkeää, että elokuvaoikeuksien hallussapitäjät voivat suojata tiedot. Kopiosuojajärjestelmät onkin suunniteltu siten, että niiden avulla voidaan estää laiton ja haitallinen kopiointi, jonka väitetään aiheuttavan miljardien dollarien tulonmenetykset elokuvien ja sähköisessä muodossa olevien tietojen tuotantoyhtiöille.

Näistä syistä sitä, että valmistaja kieltäytyy pidentämästä sellaisen DVD-laitteen takuuta, jota käyttäjä on muuttanut tarkoituksellisesti DVD-levyjen laitonta kopiointia varten, ei voida pitää kilpailunvastaisena käyttäytymisenä.

(1) Ilmoitus lisenssijärjestelmästä, asia N:o IV/C-3/37.506 DVD-patenttilisenssiohjelma, EYVL C 242, 27.8.1999.